U-I-366/02
Natisni
Opravilna št.:
U-I-366/02
Datum odločitve:
13. 2. 2003
ECLI:
ECLI:SI:USRS:2003:U.I.366.02
Akt:
Zakon o pokojninskem in invalidskem zavarovanju (Uradni list RS, št. 106/99, 72/2000, 124/2000 in 109/01) (ZPIZ)
Izrek:
Pobuda za začetek postopka za oceno ustavnosti Zakona o pokojninskem in invalidskem zavarovanju (Uradni list RS, št. 106/99, 72/2000, 124/2000 in 109/01) se zavrže.
Evidenčni stavek:
Po ustaljeni ustavnosodni presoji Ustavnega sodišča mora biti pravni interes neposreden in konkreten, morebitna ugoditev pobudnikovem predlogu pa mora privesti do izboljšanja njegovega pravnega položaja.
Geslo:
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Ivan Peter, Benko, Ljubljana
Datum vloge:
21. 10. 2002
Vrsta odločitve:
sklep
Vrsta rešitve:
zavrženje
Dokument:
US22072
Dokument v PDF obliki:
U-I-366-02.pdf
116 KB
Prenesite datoteko
U-I-366/02
13. 2. 2003
SKLEP
Ustavno sodišče je v postopku za preizkus pobude Ivana Petra Benka iz Ljubljane na seji dne 13. februarja 2003
sklenilo:
Pobuda za začetek postopka za oceno ustavnosti Zakona o pokojninskem in invalidskem zavarovanju (Uradni list RS, št. 106/99, 72/2000, 124/2000 in 109/01) se zavrže.
Obrazložitev
1. Pobudnik navaja, da Zakon o pokojninskem in invalidskem zavarovanju (v nadaljevanju ZPIZ-1) s svojimi učinki posega nazaj v čas, ko osebe, ki jih zajema, niso mogle vedeti, kako bo vplival na njihove socialne razmere kot posledice njihovih življenjskih odločitev. ZPIZ-1 naj bi v neskladju s 155. členom Ustave spreminjal pogoje, povezane z zaposlitvijo in sklenitvijo pokojninskega in invalidskega zavarovanja. Najbolj naj bi bili prizadeti ljudje, ki prekoračijo starost 40 let in ostanejo brez zaposlitve, saj nove ne najdejo, upokojiti se ne morejo, ZPIZ-1 pa za upokojitev potrebno delovno dobo in starost še podaljšuje. Zato predlaga razveljavitev tega zakona.
2. Z vlogo z dne 30. 1. 2003 pobudnik predlaga prednostno obravnavo zadeve, ker naj bi se nanašala na mnogo ljudi.
3. V skladu z drugim odstavkom 162. člena Ustave in z določbo 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsakdo da pobudo za začetek postopka, če izkaže svoj pravni interes. Ta pa je podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj. Po ustaljeni praksi Ustavnega sodišča mora biti pravni interes neposreden in konkreten, morebitna ugoditev pobudnikovemu predlogu mora privesti do izboljšanja njegovega pravnega položaja.
4. Pobudnik ne izkazuje pravnega interesa za izpodbijanje določb ZPIZ-1, kot ga zahteva 24. člen ZUstS. Pobudnik s pavšalnimi navedbami izraža svoje nestrinjanje s celotno zakonsko ureditvijo pokojninskega in invalidskega zavarovanja in želi ureditev, ki bi bila ugodnejša. Tako izražen pravni interes pa je le splošen in abstrakten in kot tak ne zadošča za začetek postopka za oceno ustavnosti predpisa. Pobudo je bilo zato treba zavreči.
5. Ustavno sodišče je ta sklep sprejelo na podlagi 25. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica dr. Dragica Wedam Lukić ter sodnici in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič in Jože Tratnik. Sklep je sprejelo soglasno.
Predsednica
dr. Dragica Wedam Lukić